ՀԱՎԵԼՎԱԾ

Եվրասիական տնտեսական հանձնաժողովի կոլեգիայի  
2018 թվականի հունվարի 23-ի   
թիվ 12 որոշման

**ՓՈՓՈԽՈՒԹՅՈՒՆ,**

որը կատարվում է Սանիտարահամաճարակաբանական վերահսկողության (հսկողության) ենթակա արտադրանքին (ապրանքներին) ներկայացվող միասնական սանիտարահամաճարակաբանական և հիգիենիկ պահանջների **II** գլխի 13-րդ բաժնում

II գլխի 13-րդ բաժինը շարադրել հետևյալ խմբագրությամբ՝

«Բաժին 13. Չծխելու ծխախոտային արտադրանքին, չծխելու ծխախոտային արտադրատեսակներին և դրանց արտադրության համար օգտագործվող ծխախոտային հումքին ներկայացվող պահանջներ

1. Կիրառության ոլորտը

1. Սույն բաժնով սահմանվում են ԵԱՏՄ ԱՏԳ ԱԱ 2401 և 2403 ապրանքային դիրքերում դասակարգվող՝ չծխելու ծխախոտային արտադրանքին, չծխելու ծխախոտային արտադրատեսակներին (այդ թվում՝ ծամախոտին, քթախոտին, ծծելու ծխախոտին (սնյուսին)) և դրանց արտադրության համար օգտագործվող ծխախոտային հումքին ներկայացվող պահանջները։

2. Սահմանումները

2. Սույն բաժնի նպատակներով օգտագործվում են հասկացություններ, որոնք ունեն հետևյալ իմաստը՝

«բաղադրամաս»՝ չծխելու ծխախոտային արտադրատեսակի արտադրության ժամանակ օգտագործվող և պատրաստի ծխախոտային արտադրատեսակի մեջ, այդ թվում՝ փոփոխված ձևով, առկա նյութ (բացառությամբ ծխախոտի տերևի և ծխախոտի այլ մասերի),

«չծխելու ծխախոտային արտադրանք»՝ սպառողական փաթեթվածքով փաթեթավորված՝ չծխելու ծխախոտային արտադրատեսակ,

«չծխելու ծխախոտային արտադրատեսակ»՝ ծծելու, ծամելու, քթով ներշնչելու համար նախատեսված ծխախոտային արտադրատեսակ,

«ծխախոտ»՝ մորմազգիների ընտանիքի Nicotiana ցեղի Nicotiana Tabacum և Nicotiana Rustica տեսակների բույս, որը մշակվում է ծխախոտային հումք ստանալու նպատակով,

«ծամախոտ»՝ ծամելու համար նախատեսված և ծխախոտի տերևների մամլած կտորներից պատրաստված չծխելու ծխախոտային արտադրատեսակի տեսակ՝ ոչ ծխախոտային հումքի և այլ բաղադրամասերի ավելացմամբ կամ առանց դրանց,

«քթախոտ»՝ քթով ներշնչելու համար նախատեսված և շատ մանրացված ծխախոտից պատրաստված չծխելու ծխախոտային արտադրատեսակի տեսակ՝ ոչ ծխախոտային հումքի և այլ բաղադրամասերի ավելացմամբ կամ առանց դրանց,

«ծխախոտ ծծելու (սնյուս)»՝ ծծելու համար նախատեսված և մաքրված ծխախոտի փոշուց և (կամ) կտրատած ծխախոտի մանր թորամասերից ամբողջովին կամ մասամբ պատրաստված չծխելու ծխախոտային արտադրատեսակի տեսակ՝ ոչ ծխախոտային հումքի և այլ բաղադրամասերի ավելացմամբ կամ առանց դրանց,

«ծխախոտային արտադրատեսակ»՝ ամբողջովին կամ մասամբ ծխախոտի տերևից և (կամ) որպես հումք ծխախոտի այլ մասերից պատրաստված արտադրանք՝ պատրաստված այնպես, որ օգտագործվի ծծելու, ծամելու կամ քթով ներշնչելու համար,

«ծխախոտային հումք»՝ հետբերքահավաքային և (կամ) այլ արդյունաբերական մշակում անցած և չծխելու ծխախոտային արտադրանքի արտադրության ժամանակ օգտագործվող ծխախոտ։

3. Սանիտարահամաճարակաբանական և հիգիենիկ պահանջները

З. Չծխելու ծխախոտային արտադրանքի և չծխելու ծխախոտային արտադրատեսակների արտադրության ժամանակ չի թույլատրվում որպես բաղադրամաս օգտագործել հետևյալ նյութերը՝

ա) ագարինաթթու (Acidum agarricimcum), կեչու ձյութայուղ (Oleum Betulae empyreumaticum), դառը նուշի յուղ (Oleum Amygdalarum amarum)՝ ազատ կամ կապված սինիլաթթվի պարունակությամբ, սասաֆրասի յուղ (Oleum Sassafratis), գիհու ձյութայուղ (Oleum Juniperi empyreumaticum), կամֆորայի յուղ (Oleum camphoratum), կամֆորա, կումարին, կանճրակ, թույոն.

բ) նյութեր, որոնց շրջանառությունը, միջազգային պայմանագրերին համապատասխան, արգելված է Միության շրջանակներում,

գ) բուրավետիչ և համային նյութեր՝ պատրաստված դառնաքաղցր մորմի փայտացողունից (Stipites Dulcamarae), պուլեգիևային անանուխի (ծամելու անանուխի) խոտաբույսերից (Herba Pulegii), բուրավետ լիատրիսից (Liatris odoratissima), կամֆորայի ծառից (Camphorae), սովորական բազմոտիկ կոճղարմատից (Rhizoma Polypodii), ձարխոտի կոճղարմատից (Rhizoma Filicis dulcis), կվասսիայի (Lignum Quassiae) փայտանյութից, օճառածառի կեղևից (Cortex Quillaja), մեղվամուշկի խոտից (Herba Tanaceti), փեգենայի խոտից (Herba Rutae), սասաֆրասի ցողուններից, տերևներից, կեղևից (Stipes, Folium, Cortex Sassafratis), իշառվույտ դեղատու (Millilotus officinalis), տոնկա հատիկներ (Semen Toncae), գետնաստղ (Asperula odorata)։

4. Ծծելու ծխախոտի (սնյուսի) և ծամախոտի համար որպես բաղադրամաս չի թույլատրվում օգտագործել այլ նյութեր՝ բացի սննդամթերքի մեջ օգտագործման համար թույլատրված սննդամթերքից, սննդային հավելումներից և բուրավետիչներից:

5. Ծծելու ծխախոտի (սնյուսի) և ծամախոտի համար որպես բուրավետիչներ, սոուսներ, լուծամզուքներ օգտագործվող բաղադրամասերը պետք է ծանր մետաղների և թունաքիմիկատների պարունակության մասով համապատասխանեն սույն գլխի 1-ին բաժնի պահանջներին։

6. Ծխախոտային հումքի մեջ թունաքիմիկատների պարունակության սահմանային թույլատրելի մակարդակները նախատեսված են սույն գլխի 15-րդ բաժնով։»։

——————————